## Rješenje Ustavnog suda Republike Hrvatske broj:U-III-1684/2004 od 15. ožujka 2007.

### NN 38/2007 (13.4.2007.), Rješenje Ustavnog suda Republike Hrvatske broj:U-III-1684/2004 od 15. ožujka 2007.

# USTAVNI SUD REPUBLIKE HRVATSKE

**1328**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Marijan Hranjski i Nevenka Šernhorst, članovi Vijeća, u postupku
koji je ustavnom tužbom pokrenuo I. T. iz Z., kojeg zastupa R. P., odvjetnik iz
Z., na sjednici održanoj 15. ožujka 2007. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objaviti će se u »Narodnim novinama«.

```
Obrazloženje
```

1. Ustavna tužba podnijeta je protiv rješenja Županijskog suda u Zadru, broj: Gž-219/04
i Gž-444/04 od 25. ožujka 2004. godine.
Rješenjem Županijskog suda u Zadru broj: Gž-219/04 od 25. ožujka 2004. godine,
uvažena je žalba ovrhovoditeljice, M. M. i ukinuto je rješenje Općinskog suda u
Zadru broj: Ovr-286/03 od 12. siječnja 2004. godine, kojim je podnositelju
(ponuditelju) dosuđen stan u Z., S. R. 3, površine 59,73 m2, suvlasništvo
ovrhovoditeljice i ovršenika za 1/2 dijela svakog (točka I.) i određeno je da će
se nekretnina predati kupcu nakon što položi kupovninu u iznosu od 211.000,00
kuna i nakon što to rješenje postane pravomoćno (točka II.).
Rješenjem Županijskog suda u Zadru broj: Gž-444/04 od 25. ožujka 2004. godine,
uvažena je žalba ovrhovoditeljice, M. M. i ukinuto je rješenje Općinskog suda u
Zadru broj: Ovr-286/03 od 16. siječnja 2004. godine, i predmet je vraćen sudu
prvog stupnja na daljnji postupak. Prvostupanjskim rješenjem odbačen je kao
nedopušten podnesak ovrhovoditeljice kojim povlači prijedlog za ovrhu.
*U odnosu na rješenje Županijskog suda u Zadru broj: Gž-219/04 od 25. ožujka
2004. godine, Ustavni sud nije nadležan za odlučivanje.*2. Odredba članka 62. stavka 1. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst, u
daljnjem tekstu: Ustavni zakon) propisuje:
*Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti... kojim je odlučeno o njegovim pravima
i obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom.... (u daljnjem tekstu: ustavno
pravo).*Sukladno tome, samo ona odluka kojom je nadležni sud meritorno odlučio o biti
stvari, odnosno o pravu i obvezi ili o sumnji ili optužbi zbog kažnjivog djela
podnositelja, jest pojedinačni akt u smislu članka 62. stavka 1. Ustavnog zakona
u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode podnositelja,
zajamčene Ustavom Republike Hrvatske.
3. U ustavnosudskom postupku utvrđeno je da osporeno rješenje Županijskog suda u
Zadru broj: Gž-219/04 od 25. ožujka 2004. godine, ne predstavlja pojedinačni akt
u smislu članka 62. stavka 1. Ustavnog zakona protiv kojeg bi Ustavni sud bio
nadležan pružiti ustavnosudsku zaštitu.
4. Slijedom iznijetoga, a na temelju članka 72. u svezi s člankom 62. Ustavnog
zakona, riješeno je kao u izreci.
*U odnosu na rješenje Županijskog suda u Zadru broj: Gž-444/04od 25. ožujka 2004.
godine, ustavna tužba nije dopuštena.*5. Prema odredbi članka 72. Ustavnog zakona, Ustavni sud će rješenjem odbaciti
ustavnu tužbu ako nije nadležan, ako je ustavna tužba nepravodobna, nepotpuna,
nerazumljiva ili nedopuštena. Tuž­ba je nedopuštena, između ostalog, ako ju je
podnijela osoba koja nije ovlaštena za njezino podnošenje.
6. U ustavnosudskom postupku utvrđeno je da u smislu odred­be članka 62.
Ustavnog zakona, podnositelj (ponuditelj na dražbi), nije ovlašten za podnošenje
ustavne tužbe protiv rješenja Županijskog suda u Zadru broj: Gž-444/04, kojim
je, povodom žalbe ovrhovoditeljice, ukinuto prvostupanjsko rješenje kojim je
odbačen njezin podnesak o povlačenju prijedloga za ovrhu i predmet vraćen sudu
prvog stupnja na daljnji postupak.
7. Slijedom iznijetoga, a na temelju članka 72. u svezi s člankom 62. Ustavnog
zakona, riješeno je kao u izreci, a objava ovog rješenja (točka II. izreke)
temelji se na odredbi članka 29. Ustavnog zakona.

Broj: U-III-1684/2004
Zagreb, 15. ožujka 2007.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 38/2007-1328
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)